Lesufi se aanslag op Afrikaans 'n rookskerm vir eie onvermoë - Solidariteit WêreldSolidariteit Wêreld
Tuis › Mediaverklarings › Lesufi se aanslag op Afrikaans 'n rookskerm vir eie onvermoë
Lesufi se aanslag op Afrikaans 'n rookskerm vir eie onvermoë
Dinsdag, Januarie 30th, 2018
Panyaza Lesufi, Gauteng se LUR vir onderwys, behoort uit skaamte te bedank en behoort nie met gebalde vuiste na die hof toe te hardloop nie,” het dr. Dirk Hermann, bestuurshoof van Solidariteit, gesê nadat dit aan die lig gekom het dat Lesufi hom tot die konstitusionele hof wil wend oor die uitspraak van die Pretoriase hooggeregshof oor die toelating van Engelssprekende leerlinge by Hoërskool Overvaal.
Volgens Hermann sal Lesufi alles moontlik doen om ʼn streep te trek deur moedertaalonderwys in die algemeen en deur Afrikaans in die besonder. “Hy behoort eerder sy tyd en geld aan te wend om nuwe skole te bou en ander tale as onderwystale te ontwikkel,” het Hermann gesê.
Hermann voer aan dat die Hoërskool Overvaal-saak die soeklig op Lesufi se onvermoë om genoeg skole te bou, laat val het. Volgens Hermann druis Lesufi se benadering lynreg in teen die standpunt van die minister van basiese onderwys, Angie Motshekga, naamlik dat daar ʼn plek vir Afrikaans is. “Die minister sal hom óf moet repudieer en dwing om die saak terug te trek, óf sy sal hom in die hof moet opponeer,” het Hermann die situasie opgesom.